De skal vide, hvor de skal henvende sig. Og de skal finde trygheden til at gøre det.

Det er formålet med et stormøde, som borgmester Peter Rahbæk Juel (S) inviterer omkring 2000 odenseanske forretningsdrivende til mandag 20. marts i kampen mod byens bander.

I februar trodsede Lars Pedersen - formanden for Professionelle Danske Tatovører og ejer af Elektrisk Tatovering i Odense - frygten og trådte offentligt frem for at fortælle, hvordan fem tatovører i Odense var blevet opsøgt og afpresset af medlemmer fra Black Army.

Det førte efterfølgende til både anholdelse og varetægtsfængsling af tre mænd.

Og det er den slags anmeldelser, borgmesteren håber at se flere af.

- Vi oplever, at nogle tager forbehold i forhold til at anmelde, når det gælder afpresning og bander. At de ikke alle tør fortælle, hvad de hører eller har oplevet af frygt for, hvad de kriminelle bander kan finde på. Derfor skal vi stå sammen og vise, at vores fællesskab er stærkere end det, de har hos banderne, mener Peter Rahbæk Juel.

- Mødet skal være en klar og tydelig manifestation af, at vi står sammen og får sagt, at afpresning ikke er noget, vi vil have ind i vores by. Kommer det først ind hos tatovørerne, går der måske ikke lang tid, før fænomenet med mafiametoder og afpresning også trænger sig på i andre brancher, siger han.